ทองคำปิดลบ 60 เซนต์
สัญญาทองคำตลาดนิวยอร์กปิดขยับลง ถูกกดดันจากสกุลเงินดอลลาร์สหรัฐที่แข็งค่าขึ้น
2 มี.ค. 2553

สัญญาทองคำตลาดนิวยอร์กปิดขยับลง ถูกกดดันจากสกุลเงินดอลลาร์สหรัฐที่แข็งค่าขึ้น
สัญญาทองคำตลาด COMEX (Commodity Exchange) ส่งมอบเดือนเม.ย.ปิดที่ 1,118.30 ดอลลาร์/ออนซ์ ลดลง 60 เซนต์ หลังจากปรับตัวในช่วง 1,112.10-1,123.90 ดอลลาร์
ขณะที่สัญญาโลหะเงินส่งมอบเดือนพ.ค.ปิดที่ 16.469 ดอลลาร์/ออนซ์ ลดลง 5.20 เซนต์ และสัญญาโลหะทองแดงส่งมอบเดือนพ.ค.เพิ่มขึ้น 6.6 เซนต์ หรือ 2% ปิดที่ 3.35 ดอลลาร์/ปอนด์
ส่วนสัญญาพลาตินัมส่งมอบเดือนเม.ย.ปิดที่ 1,544.00 ดอลลาร์/ออนซ์ เพิ่มขึ้น 4.10 ดอลลาร์ และสัญญาพัลลาเดียมส่งมอบเดือนมิ.ย.ปิดที่ 438.00 ดอลลาร์/ออนซ์ พุ่งขึ้น 4.25 ดอลลาร์
นักวิเคราะห์จาก TheBullionDesk.com กล่าวว่า สัญญาทองคำร่วงลงหลังจากดอลลาร์สหรัฐแข็งค่าขึ้นเมื่อเทียบกับยูโร เนื่องจากความกังวลเรื่องยอดขาดดุลงบประมาณและหนี้สาธารณะของรัฐบาลกรีซทำให้นักลงทุนแห่ถือครองทองคำเพื่อหลีกเลี่ยงความเสี่ยง แม้มีรายงานว่ารัฐบาลของชาติสมาชิกสหภาพยุโรป (อียู) เตรียมประกาศแผนการให้ความช่วยเหลือฉุกเฉินแก่กรีซก็ตาม
กองทุน SPDR Gold Trust ซึ่งเป็นกองทุน ETF ทองรายใหญ่ที่สุดในโลก ถือครองทองคำที่ระดับ 1,106.987 ตัน ณ วันที่ 25 ก.พ. ซึ่งไม่เปลี่ยนแปลงจากวันที่ 23 ก.พ.